# Paz Esteban López

Paz Esteban López (nascuda l'any 1958) és una funcionària espanyola, que ha estat directora del Centre Nacional d'Intel·ligència (CNI) des del 5 de febrer de 2020, fins al maig del 2022, un càrrec que ocupà interinament a partir del 6 de juliol de 2019, sent la primera dona que l'exercia fins aleshores. Fou prèviament la secretària general del CNI, així com directora del Gabinet Tècnic del Director del CNI entre 2010 i 2017.

## Biografia

Nascuda l'any 1958, es llicencià en Filosofia i Lletres per la Universitat Autònoma de Madrid. Ingressà al Centre Superior d'Informació de la Defensa (CESID) el 1983, durant el mandat del general Emilio Alonso Manglano. S'especialitzà en intel·ligència exterior, encara que mai exercí com a agent de camp. Els seus primers treballs dins del servei d'intel·ligència foren la realització d'informes sobre la permanència d'Espanya a l'OTAN, abans del referèndum de 1985.
Fins al 2004 exercí càrrecs enfocats a la intel·ligència exterior i, a partir d'aquell any, ascendí a òrgans directius. L'any 2010 el director Sanz Roldán la nomenà cap del seu Gabinet Tècnic, càrrec que exercí fins al juny de 2017, després de la dimissió de Beatriz Méndez de Vigo, quan el Consell de Ministres espanyol la nomenà secretària general del CNI, el segon càrrec més alt després del propi director.
Després del final del mandat del general Félix Sanz Roldán al capdavant del CNI, assumí de forma interina la direcció del servei d'intel·ligència, sent la primera dona a ocupar aquesta posició.
El 30 de gener 2020 s'anuncià que seria la nova directora. Fou oficialment nomenada el 5 de febrer i jurà el càrrec el 10 de febrer. Després de cessar com a secretària general, el 19 de febrer, el govern espanyol nomenà a Arturo Relanzón Sánchez-Gabriel com a substitut, el segon càrrec de major importància dins del CNI, i d'aquesta forma fou el primer home que ocupà aquesta posició.
El 10 de maig de 2022 fou destituïda per l'espionatge amb Pegasus a destacats sobiranistes catalans i també a membres del govern espanyol, en el que es coneixeria com a CatalanGate. El mateix CNI va espiar almenys a 18 independentistes, i la mateixa Paz Esteban havia comparegut davant la comissió de secrets oficials del Congrés per donar explicacions sobre els espionatges. Fou substituïda per Esperanza Casteleiro. El 2024 va comparèixer al Tribunal Suprem per aclarir l’espionatge amb Pegasus al president català, Pere Aragonès, i no va declarar apel·lant a la llei de secrets oficials.

## Referències

* ↑ «Sánchez confirma a Paz Esteban como la primera mujer al frente del CNI» (en castellà), 31-01-2020. [Consulta: 26 maig 2021].
* ↑ Algarra, Bosco Martín. «Paz Esteban López, la filósofa y veterana espía convertida en la número 2 del CNI» (en castellà). Vozpópuli, 11-06-2017. [Consulta: 12 juliol 2019].
* ↑ «El Gobierno nombra a Paz Esteban número dos del CNI» (en castellà). Infodefensa.com, 14-07-2017. [Consulta: 12 juliol 2019].
* ↑ «Real Decreto 592/2017, de 12 de junio, por el que se nombra Secretaria General del Centro Nacional de Inteligencia a doña Paz Esteban López» (en castellà). BOE.es, 12-06-2017. [Consulta: 12 juliol 2019].
* ↑ Rodríguez, Antonio. «Paz Esteban rompe el último techo de cristal que quedaba en el CNI» (en castellà). Vozpópuli, 05-07-2019. [Consulta: 12 juliol 2019].
* ↑ «Paz Esteban López se convierte en la primera mujer en dirigir el CNI» (en castellà). ElMundo.es, 31-01-2020. [Consulta: 31 gener 2020].
* ↑ «Real Decreto 266/2020, 4 de febrero, por el que se nombra Secretaria de Estado Directora del Centro Nacional de Inteligencia a doña Paz Esteban López» (en castellà). BOE.es. [Consulta: 5 febrer 2020].
* ↑ «Paz Esteban toma posesión como directora del CNI» (en castellà). ABC.es, 10-02-2020. [Consulta: 28 març 2020].
* ↑ «Real Decreto 262/2020, de 4 de febrero, por el que se dispone el cese de doña Paz Esteban López como Secretaria General del Centro Nacional de Inteligencia» (en castellà). BOE.es. [Consulta: 5 febrer 2020].
* ↑ Cancio, Fernando. «Un ex “paraca”, nuevo “número dos” del CNI» (en castellà). LaRazón.es, 18-02-2020. [Consulta: 28 març 2020].
* ↑ «Real Decreto 384/2020, de 18 de febrero, por el que se nombra Secretario General del Centro Nacional de Inteligencia a don Arturo Relanzón Sánchez-Gabriel» (en castellà). BOE.es. [Consulta: 28 març 2020].
* ↑ «Cessen la directora del CNI, Paz Esteban, esquitxada per l'espionatge amb Pegasus». 324, 10-05-2022 [Consulta: 10 maig 2022].
* ↑ «L'ex-directora del CNI s'escuda en la llei de secrets oficials per a evitar d'aportar dades noves sobre l'espionatge a Aragonès». [Consulta: 30 gener 2024].